
Sadala papildu finansējumu ES fondu projektiem 84 miljonu latu apmērā 

Otrdien, 13. oktobrī, Ministru kabineta (MK) sēdē valdība skatīja Finanšu ministrijas (FM) sagatavoto informatīvo ziņojumu par iespējām palielināt 2009. gada valsts budžeta likumā noteikto finansējumu Eiropas Savienības (ES) fondu projektu īstenošanai. Valdība konceptuāli atbalstīja FM priekšlikumu šogad palielināt finansējumu par 84 miljoniem latu, kas ļautu valsts 2009.gada budžeta deficītu saglabāt līdz 10% no iekšzemes kopprodukta. Līdz šim 2009. gada valsts budžetā ES fondu apguvei bija paredzēti 335 miljoni latu.
Informatīvais ziņojums sagatavots, lai izpildītu 15. septembra MK ārkārtas sēdes FM uzdoto uzdevumu sadarbībā ar starptautiskajiem aizdevējiem sagatavot un iesniegt MK priekšlikumus palielināt gadskārtējā valsts budžeta likumā noteikto finansējumu FM budžeta programmā „Finansējums Eiropas Savienības politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai”.
No papildus piešķirtajiem 84 miljoniem latu MK lēma 10,3 miljonus pārdalīt izglītības jomai, lai finansētu tādas aktivitātes, kas paredz atbalstu maģistra un doktora studiju programmu īstenošanai, profesionālajā izglītībā iesaistīto pedagogu kompetences paaugstināšanu, atbalstu sākotnējās profesionālās izglītības programmu īstenošanas kvalitātes uzlabošanai un īstenošanai, pasākumu īstenošanu jauniešu sociālās atstumtības riska mazināšanai un jauniešu ar funkcionālajiem traucējumiem integrāciju izglītībā, kā arī cilvēkresursu piesaisti zinātnei.
Ekonomikas jomai tiks pārdalīti 29,5 miljoni latu, paredzot atbalstu pašnodarbinātības un uzņēmējdarbības uzsākšanai, garantijas un aizdevumus komersantu konkurētspējas uzlabošanai, kā arī pasākumu centralizētās siltumapgādes sistēmu efektivitātes paaugstināšanai.
Vides nozarei tiks pārdalīti 2,7 miljoni latu, paredzot ūdenssaimniecības infrastruktūras attīstību apdzīvotās vietās, bet satiksmes jomai – 5,3 miljoni latu pilsētu infrastruktūras uzlabojumu sasaistei ar TEN-T (Eiropas mēroga transporta tīkls) un lielo ostu infrastruktūras attīstībai.
Savukārt atlikušais finansējums 36 miljonu latu apmērā paredzēts pārējiem ES politiku instrumentu un ārvalstu finansu palīdzības līdzfinansētajiem projektiem un pasākumiem, kuri būtu īstenojami jau 2009. gadā, tā atslogojot valsts budžetu 2010. gadā. Par šī finansējuma izmantošanu ES politiku instrumentu un ārvalstu finanšu palīdzības līdzfinansēto projektu un pasākumu ietvaros, īpaši lai sniegtu atbalstu uzņēmējdarbības projektiem, ministrijām vēl dota iespēja iesniegt priekšlikumus FM līdz šā gada 20. oktobrim. 
Valdība lēma, ka par ES fondu aktivitāšu ieviešanu atbildīgajām iestādēm jānodrošina, ka papildu finanšu līdzekļus pieprasa un finansējuma saņēmējiem piešķir ar nosacījumu, ka tas apņemas līdz šā gada beigām veikt izdevumus projektā attiecināmo izmaksu segšanai vismaz par piešķirtā finansējuma apjomu un maksājuma pieprasījumu par veiktajiem izdevumiem iesniegt līdz 2010. gada 31. janvārim. Tādējādi tiks nodrošināta tieša finanšu līdzekļu iepludināšana ekonomikā, veicinot tās atveseļošanos.

